**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky (ďalej len ,,ministerstvo vnútra“) ako ústredný orgán štátnej správy pre sociálne zabezpečenie policajtov, na rokovanie Legislatívnej rady vlády Slovenskej republiky návrh poslanca Národnej rady Slovenskej republiky Martina Čepčeka na vydanie zákona, ktorým sa mení a dopĺňa zákon č.  328/2002 Z. z. o sociálnom zabezpečené policajtov a vojakov a o zmene a doplnení niektorých zákonov (tlač 1368) (ďalej len „poslanecký návrh zákona“).

**Všeobecne**

Poslanecký návrh zákona reaguje na zmeny, ktoré nastali v oblasti dôchodkového zabezpečenia vdov a vdovcov v zákone o sociálnom poistení.

V súlade s týmito zmenami sa v zákone č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov (ďalej len „zákon č. 328/2002 Z. z.“) navrhuje predĺžiť vyplácanie vdovského, resp. vdoveckého výsluhového dôchodku z obdobia jedného roka po úmrtí manžela, resp. manželky na dva roky od úmrtia manžela, resp. manželky.

Poslaneckým návrhom zákona sa ďalej navrhuje úprava, na základe ktorej by aj vdovy, resp. vdovci mali nárok na vdovský resp. vdovecký výsluhový dôchodok dovŕšením veku 57 rokov, ak vychovali aspoň jedno dieťa. Išlo by o zvýhodnenie týchto osôb oproti tým, ktoré nevychovali žiadne dieťa. Platná právna úprava už zakotvuje zvýhodnenie pre vdovy a vdovcov, ktorí vychovali dve deti a tri a viac detí.

**Stanovisko**

**Ministerstvo vnútra Slovenskej republiky k predloženému poslaneckému návrhu zákona uplatňuje nasledovné legislatívno-technické pripomienky:**

1. Zo znenia noviel zákona č. 328/2002 Z. z. je potrebné vypustiť znenie „zákon č. 5/2004 Z. z.,“, pretože tento zákon nenovelizoval zákon č. 328/2002 Z. z., za slovami „č. 125/2022 Z. z.“ je potrebné namiesto čiarky uviesť spojku „a“ a za slovo „mení“ je potrebné vložiť slová „a dopĺňa“.
2. V bode 1 slovo „ods.“ je potrebné nahradiť slovom „odsek“. V navrhovanom znení je potrebné pred slovo „Vdova“ vložiť označenie odseku „(1)“. Za navrhovaným znením bodu 1 je potrebné uviesť bodku.
3. Znenie bodov 2 až 4 je potrebné zlúčiť do jedného bodu a uviesť ho v znení:

„2.V § 50 ods. 2 sa za písmeno e) vkladá nové písmeneno f), ktoré znie:

„f) dovŕšila vek 57 rokov a vychovala jedno nezaopatrené dieťa, alebo“.

Doterajšie písmená f) a g) sa označujú ako písmená g) a h).“.

1. V súvislosti s navrhovanou zmenou v bode 2 poslaneckého návrhu zákona je potrebné novelizovať aj § 50 ods. 3 zákona č. 328/2002 Z. z. v bode 3. Bod 3 navrhujeme uviesť v znení:

„3. V § 50 ods. 3 sa slová „d) a e)“ nahrádzajú slovami „d) až f)“.“.

1. V osobitnej časti dôvodovej správy v čl. I navrhujeme za slovo „vdoveckého“ vložiť slovo „výsluhového“ a za slovo „vdovecký“ vložiť slová „výsluhový dôchodok“. K čl. II uvádzame, že podľa § 69 zákona č. 350/1996 Z. z. Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov v spojení s čl. 6 ods. 8 Legislatívnych pravidiel tvorby zákonov platí, že výnimočné ustanovenie účinnosti dňom vyhlásenia treba obmedziť len na prípady, v ktorých je to skutočne nevyhnutné, čo treba odôvodniť.

**Medzirezortné pripomienkové konanie**

Ministerstvo vnútra prerokovalo poslanecký návrh zákona v súlade s čl. 31 Legislatívnych pravidiel vlády Slovenskej republiky v pripomienkovom konaní.

V rámci pripomienkového konania uplatnilo zásadnú pripomienku Ministerstvo financií Slovenskej republiky. Ministerstvo financií žiadalo v predkladacej správe uviesť a zdôvodniť predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce rozpočtové roky. Všetky negatívne vplyvy na rozpočet verejnej správy majú byť zabezpečené v rámci schválených limitov výdavkov dotknutých subjektov, bez dodatočných požiadaviek na rozpočet verejnej správy.

V súvislosti s uvedenou zásadnou pripomienkou Ministerstva financií Slovenskej republiky ministerstvo vnútra poukazuje na to, že predpokladané finančné dôsledky navrhovanej právnej úpravy na rozpočet verejnej správy v správe útvarov sociálneho zabezpečenia a Vojenského úradu sociálneho zabezpečenia sú zanedbateľné, pretože celkový počet osôb, na ktoré sa predmetná úprava po nadobudnutí účinnosti bude vzťahovať, predstavuje 39 vdov. Celkový finančný nárast na osobitné účty jednotlivých útvarov sociálneho zabezpečenia vrátane Vojenského úradu sociálneho zabezpečenia v roku 2023 v súčasnosti predstavuje sumu 106 980 eur a v rokoch 2024 až 2026 bude predstavovať ročne sumu 213 960 eur. Tieto finančné dopady budú hradené z osobitných účtov útvarov sociálneho zabezpečenia a Vojenského úradu sociálneho zabezpečenia.

**Záver**

Ministerstvo vnútra Slovenskej republiky odporúča vláde Slovenskej republiky vysloviť s návrhom poslanca Národnej rady Slovenskej republiky Martina Čepčeka na vydanie zákona, ktorým sa mení a dopĺňa zákon č.  328/2002 Z. z. o sociálnom zabezpečení policajtov a vojakov a o zmene a doplnení niektorých zákonov (tlač 1368) **súhlas** po zapracovaní pripomienok uvedených v tejto predkladacej správe.